‹‹የተዘረፉ 140 የቀንድ ከብቶቻችን መኖራቸውን እናውቃለን፤ ማስመለስ ግን አልቻልንም›› -የዳንጉር ወረዳ አርሶ አደሮች
 ‹‹እንስሳትና ንብረት አስመላሽ ኮሚቴ ተዋቅሮ እየተሰራ ነው›› -የክልሉ ሠላም ግንባታና ፀጥታ ቢሮ ኃላፊአዲስ አበባ‹‹ከብቶቻችን መኖራቸውን እያወቅን ማስመለስ አልቻልንም›› ሲሉ በቤኒሻንጉል ጉሙዝ ክልል መተከል ዞን ተፈጥሮ በነበረው ግጭት ከ140 በላይ የቀንድ ከብቶቻቸው የተዘረፉ የዳንጉር ወረዳ ማንቡክ ከተማ አርሶ አደሮች ቅሬታቸውን አሰሙ፡፡ የክልሉ የሠላምና ፀጥታ ቢሮ ኃላፊ አቶ አበራ ባየታ በምላሻቸው ‹‹እንስሳትና ንብረት አስመላሽ ኮሚቴ ተዋቅሮ ከአመራሩ ጋር በቅንጅት እየሰራ ነው፤ ለባለቤቱ የማይመለስ ንብረት አይኖርም›› ብለዋል፡፡ የማንቡክ ከተማ 01 ቀበሌ ነዋሪ አርሶ አደር ወርቄ አህመድ እንደገለጹት ‹‹ተፈጥሮ በነበረው ችግር የተዘረፍኩት 67 የቀንድ ከብቶች ሲሆን ባለፈው ግንቦት ወር 13ቱን ማስመለስ ችያለሁ። ሌሎችን ግን እስካሁን ድረስ አላገኘሁም ብለዋል።›› አያይዘውም ‹‹ከብቶቻችንን በዓይናችን እያየናቸው ማምጣት አልቻልንም፡፡ አሁን ያሉበት ቦታ ችላንጉዋር በሚባል ቀበሌ እንደሆነ ለሚመለከተው የወረዳ አካል በተደጋጋሚ ጥቆማ አድርሰናል፡፡ የወረዳው አመራሮች ቅሬታችንን ሊሰሙና ሊተባበሩን ይገባል›› ሲሉ ቅሬታቸውን አሰምተዋል፡፡ ሌላኛው አርሶ አደር አቶ ሟህሙድ አብደላ እንደተናገሩት፤ ‹‹43 የቀንድ ከብቶች በዝቂ ከሚባል ቀበሌ ባለፈው ሚያዚያ ወር ተዘርፈውብኛል፡፡ በወቅቱ ለሕይወታችንም አስጊ ስለነበር መከታተልና ማስመለስ አልቻልንም፡፡›› ብለዋል፡፡ አቶ ሟህሙድ አክለውም የወረዳው የመንግሥት አካላት የሚሰጡትን ድጋፍ በቂ አይደለም፡፡ አሁን ከብቶቻችን ቱኒ የሚባል ቀበሌ እንዳሉ ማረጋገጣቸውን አመልክተዋል፡፡ የወረዳውን አስተዳደር አመራሮች በየዕለቱ እየሄዱ ቢጠይቁም ምላሽ አይሰጡም፡፡ የማንቡክ 02 ቀበሌ ነዋሪው አርሶ አደር ታረቀኝ አባቡ በበኩሉ ‹‹85 ከብቶች ባለፈው ሚያዚያ ወር አይሢቲ ቀበሌ ተዘርፈውብኛል፡፡ ከእነዚያ ውስጥ 42ቱን በወረዳው የጸጥታ ኃይል ትብብር ማግኘት ችያለሁ፤ ሌሎቹ ግን እስከ አሁን ማግኘት አልቻልኩም፡፡›› ብለዋል፡፡ ‹‹አሁን ሰላም በመሆኑ የጸጥታ ኃይሉና የወረዳው አመራር አካት ድጋፍ በማጣቻችን እንጂ ከብቶቻችን ማግኘት እንችል ነበር፡፡ የዘረፉትን ጥቆማ ሰጥተን፣ ከብቶቻችንን በአካል አግኝተን ተደራድራችሁ ውሰዱ እንባላለን፡፡ ለመደራደሪያ ከሽያጭ ያልተናነሰ ገንዘብ እንጠየቃለን፡ ፡ ዘራፊዎቹም የት አገኛችሁት? ተብለው አይጠየቁም›› ሲሉ አቶ ታረቀኝ ቅሬታቸውን በምሬት አሰምተዋል፡፡ የክልሉ የሠላምና ፀጥታ ቢሮ ኃላፊ አቶ አበራ ባየታ በምላሻቸው ‹‹ እንስሳትና ንብረት አስመላሽ ኮሚቴ ተዋቅሮ ከአመራሩ ጋር በቅንጅት እየሰራ ነው፤ለባለቤቱ የማይመለስ ንብረት አይኖርም›› ብለዋል፡፡ በተለይም በመተከል ዞን ተፈጥሮ በነበረው ግጭት ብዙ ንብረት ብቻም ሳይሆን ብዙ የሰው ሕይወት ጠፍቷል፡፡ ይሁን እንጂ በተደረጉ ቅንጅታዊ የርብርብ ሥራዎች አሁን ሙሉ በሙሉ ወደነበረበት ሰላም ከተመለሰ ወራቶች ተቆጥረዋል።›› አቶ አበራ በንግግራቸው ‹‹ከአዊ ብሔረሰብ ዞን ጋር የጋራ ጥምር ኮማንድ ፖስት ተዋቅሮ ወደ 145 የሚደርሱ ተጠርጣሪዎች ከአመራሮች ጭምር በቁጥጥር ሥር ውለው ጉዳያቸው እየተጣራ ይገኛል፤ ተጠርጣሪዎቹን ለሕግ ማቅረቡም ተጠናክሮ ይቀጥላል፡፡›› ብለዋል፡፡ አያይዘውም የጋራ ኮማንድ ፖስቱ የተዘረፉ ከብት፣ፍየልና ሌሎች ንብረቶችን ለማስመለስ እየሰራ ነው፡፡ ባደረገው ጥረትም ከ300 በላይ የቀንድ ከብቶች ለባለቤቶቻቸው አስመልሷል። በተጨማሪም የተሸጡና የጠፉ፣ ወደ ሌላ አካባቢዎች የተወሰዱ የቀንድ ከብቶችና ሌሎች ንብረቶች በተገቢው ተለይተው ከብቶቹ ባይገኙም ከሀገር ሽማግሌዎች፣ከማህበረሰቡ፣ከወጣቶችና ከተለያዩ የህብረተሰብ ክፍሎች በተዋቀሩ የንብረት አስመላሽ አካላት አማካኝነት ግምታቸውን ከ3 ነጥብ 9 ሚሊዮን ብር በላይ በስምምነት እንዲከፈል ተደርጓል ብለዋል፡፡ ‹‹ግለሰቦቹ ከብቶቻቸውን ለይተው የሚያውቋቸው ከሆነ በድርድርና በስምምነት ማምጣቱ ተመራጭ ነው፡፡ ከዚያ በላይ ከሆነ ደግሞ የፀጥታ ኃይሉንም ቢሆን አሰማርቶ እንዲፈጸም እየተደረገ ነው፡፡›› ያሉት ቢሮ ኃላፊው ‹‹በየጫካው ተከማችተው የሚገኙ ብዙ የቁም እንስሳት በመኖራቸው በፀጥታ ኃይሉ ወደ ቀበሌ ማዕከላት እንዲመጡ በማድረግ አስፈርመው ለባለቤቶቻቸው እንዲመለሱ እየተደረገ ነው፡፡ የማንም ንብረት አሁን በአካል የሚገኝ ከሆነ ለባለቤቱ እንዲመለስ ይደረጋል፡፡ በዚህም ጽኑ አቋም ይዞ መንግሥት እየሰራ ነው›› ሲሉ ተናግረዋል፡፡ ተፈጥሮ በነበረው ግጭት ሕጻናትና ሴቶች ጭምር በግፍ መጨፍጨፋቸው ይታወሳል፡፡አዲስ ዘመን ነሃሴ 2/2011